khistorydata/jeongjo-sjw-relations huggingface dataset:
정조 22년
韓晩裕啓曰臣晩裕以典牲署提調犠牲看品次進去下直之意敢啓傳曰知道
정조 22년
承旨前望單子入之李晩秀宋銓落點
정조 22년
兵曹口傳政事副司果李垿尹命烈
정조 22년
李晩秀以禮曹言啓曰來正月初二日社稷祈穀大祭親行時省牲省器之節依例以親臨磨鍊擧行乎敢稟傳曰親行矣
정조 22년
李晩秀以禮曹言啓曰卽接禧陵直長弘陵令所報則今此正朝祭享兩官當爲備員而禧陵參奉金得麗身病猝重弘陵參奉徐觀淳有實故不得進參云莫重祭享兩官不可不備禧陵參奉金得麗弘陵參奉徐觀淳今姑改差其代卽令該曹口傳差出以爲備員將事之地何如傳曰允
정조 22년
金啓洛以賑恤廳言啓曰依下敎濟州進上領來人十八名處各米三斗式合米三石九斗分給之意敢啓傳曰知道
정조 22년
吏曹參議任希存疏曰伏以臣於日昨猥陳請急之章幸蒙給暇之恩安意省護榮感交中情理雖切如非萬不獲已豈敢復有所仰瀆而顧今母病日益危篤奄奄有頃刻之慮臣方左右扶將實無離側之勢迺者親享隔日肄儀在明臣以奠幣爵酒官之任雖是暫時之間將無以進參揆以義分悚惶靡極玆敢疾聲呼籲伏乞聖慈俯垂矜察亟削臣職改授他人享官之任許令付標仍治臣瀆擾之罪以肅朝綱以便救護不勝幸甚臣無任云云答曰省疏具悉爾其勿辭救護
정조 22년
應敎朴吉源副應敎李魯春掌令玄重祚校理沈奎魯閔命爀正言尹涵修撰李貞運啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上以下二行刀削答三司曰不允以下五字刀削掌令玄重祚正言尹涵啓曰請遲晩後物故罪人啓能亟施孥籍之典趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
戊午十二月二十七日未時上御便殿同副承旨入侍時同副承旨沈象奎假注書李允謙記注官金景煥承膺祚以次進伏訖命書傳敎曰政官待明朝開政又命書傳敎曰安山郡守待下批明日辭朝又命書傳敎曰都承旨左承旨許遞前望單子入之又命書傳敎曰承旨房仍都承旨爲禮房右承旨爲兵房仍命退承史以次退出
정조 22년
行都承旨李晩秀鑄字所直左承旨宋銓坐右承旨李肇源坐左副承旨金啓洛坐直右副承旨閔昌爀坐直同副承旨沈象奎坐注書柳台佐在外金啓溫仕直假注書李允謙仕事變假注書閔德基仕
정조 22년
李晩秀啓曰來初一日輪對日次而社稷祈穀大祭齋戒相値頉稟之意敢啓傳曰知道
정조 22년
李肇源啓曰臣肇源社稷祈穀大祭肄儀進去下直之意敢啓傳曰知道
정조 22년
有政吏批判書金華鎭受由參判李益運進參議未差右副承旨閔昌爀進啓曰判書金華鎭受由參議未差小臣獨政未安何以爲之敢稟傳曰仍爲之以洪良浩爲判敦寧黃昇源爲知敦寧睦萬中爲同敦寧李普源爲安山郡守洪秉周爲原州判官贈吏參權撢贈吏判例兼贈吏議權洞贈吏參例兼贈僕正權惲贈吏議例兼以上前工曹判書權裕三代追贈
정조 22년
兵批判書李時秀參判柳誼參議兪漢寧病參知李翊模入直進右承旨李肇源進啓曰在外判敦寧知事作闕下批事命下矣判敦寧趙宗鉉知中樞作闕下批之意敢啓傳曰知道大護軍李聖圭護軍洪聖淵副護軍李海愚許溟副司果朴鍾淳竝單付知事作闕邊得讓知事趙宗鉉單付
정조 22년
以金文淳李彦植柳雲羽閔台爀李義弼申應周趙興鎭李謙彬徐瀅修朴基正金孝建李儒慶崔鎭夏朴奎淳權坪申大尹李潤國洪仁默南志默白師誾柳鎭琡金樂淳洪龍鎭罷職傳旨傳于沈象奎曰今番則分揀
정조 22년
吏曹口傳政事以李楘爲弘陵參奉禧陵參奉李薰徽單付
정조 22년
李晩秀以禮曹言啓曰卽接穆陵參奉所報則今此正朝祭享兩官當爲備員而本陵別檢金鎰身病猝重不得進參云莫重祭享兩官不可不備別檢金鎰今姑改差其代卽令該曹口傳差出以爲備員將事之地何如傳曰允
정조 22년
吏曹口傳政事以南度中爲穆陵別檢
정조 22년
李肇源以備邊司言啓曰明日本司坐起而曹司有司堂上李書九時無職名令該曹口傳付軍職以爲進參之地何如傳曰允
정조 22년
李晩秀以弘文館言啓曰本館下番修撰臣李貞運以社稷祈穀大祭祭官今日議政府肄儀時晝仕出去之意敢啓傳曰知道
정조 22년
李晩秀以弘文館言啓曰新除授修撰尹序東副修撰趙得永竝卽牌招察任何如傳曰允
정조 22년
以平安假都事趙厚鎭狀啓本道觀察使閔鍾顯今月二十六日卒逝事傳于閔昌爀曰位至崇品而如儒士樣朝家之所眷毗之者亦在於此今聞長逝傷䀌何言弔祭致賻返柩後擧行該道伯不可一刻曠任卽爲議薦今已夜深政官待開門牌招開政下批
정조 22년
金啓洛以戶曹言啓曰幼學鄭始元上疏批旨內省疏具悉爾旣別有設筒引水之法發前人所未發質言於章奏其言其制之陶甄瓦筒中通外圓壑則埋而越其低岸則立而踰其高試之則可知其利用與否卽令戶惠堂取看論理草記事命下矣臣鎭寬與宣惠廳堂上鄭民始招見鄭始元則其言以爲水之趨下其性然也若夫設機巧激以行之終非水之性故可暫而不可久可少而不可多可容人力而非自然也今所陳設筒引水亦似乎激而行之其實則上流受處高於下流洩處雖引至數百步之遠紆廻曲折或起或伏畢竟噴起處較之筒口蓋落下幾許此無他水之性終必趨下故也嘗栽竹筒試之鄕中明知其無疑若以陶瓦爲筒其交接處兩口相銜外施小圍間實油灰可免滲漏之患云臣等依其言以竹筒試之則數轉起伏如山字形而亦果引起吐噴如法且見其所爲書則不過兩葉只論此法別無他制之旁及矣大抵從古水器如龍骨玉衡之類皆是卽地引水激而高起終非水性之自然故不能久行無弊至若設筒引水蓋出於農書中連筒法特推而大之耳比他取水之器似可易行然而夏則沙或遇潦而中壅冬則水未盡洩而內凍壅則不流凍則壅敝春秋修補勢所必致雖以瓦陶爲之引至數百步或幾許里則費用多少特其餘事其所燔成者能不苦窳而合於用有未可必但其所言不爲無理況當農政求言之辰旣非精妙難知之術則先自一處試用無妨渠是南土之人生長農鄕地形水勢之可設處想必稔知令本道知委地方官使之姑依其言擇地設施容入物力優劃公穀待其事功之成就然後頒示諸道實爲興水利效農功之道以此分付湖南道臣何如傳曰允觀其能否使之狀聞可也
정조 22년
李肇源以壯勇營言啓曰來己未正月當本營左司屬京畿四番右哨水原軍兵逢點實數一百二十六名今已點閱整齊仍爲立番本營舊軍放送之意敢啓傳曰知道
정조 22년
執義柳畊應敎朴吉源副應敎李魯春校理沈奎魯閔命爀正言金和鍾修撰李貞運啓曰請寢罪人鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賤尙喆追施孥戮之典措辭見上請亟寢昧爽以後申禁之命因許捧入未徹之啓特賜允兪俾王章伸以下四字刀割焉措辭見上答三司曰不允末端事付丙矣
정조 22년
執義柳畊正言金和鍾啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請遲晩後物故罪人九宗亟施孥籍之典措辭見上答兩司曰不允
정조 22년
領府事洪樂性箚曰伏以上辛祈穀躬行有命誓戒親臨齋宿在明爲民重農之盛德至仁年年益篤久而靡懈臣民欽頌曷有其極第今感疾輪行一時大熾此時離次勞動侵曉將事已違節宣之方而況聞壇底閭家尤多不潔觸冒近臨大非審愼之義伏念年前亦因如此曾有命攝之擧矣虔誠之極精禋之至躬祼攝將亦無所間矣臣職忝保護固宜趨詣求對仰陳微忱而自數日以來猝患寒感症狀危劇貼席昏綴神識沈迷痛處莫知氣息澌凜輾側須人殆乎省覺都無末由蠢動玆敢倩人構箚冒瀆崇嚴伏乞聖明仰念宗社之重殿宮之憂亟寢親享之命以盡大聖人保嗇之道千萬幸甚取進止答曰省箚具悉卿懇卿請如此依施安心愼攝待歲後溫和日入來仍傳于李晩秀曰此批答遣史官傳諭
정조 22년
戊午十二月二十八日未時上御便殿都承旨入侍時行都承旨李晩秀假注書李允謙記注官金景煥承膺祚以次進伏訖上曰社壇動駕當觀勢爲之輦路撤假家更待下敎爲之事分付仍命退承史以次退出
정조 22년
行都承旨李晩秀內閣直左承旨宋銓坐右承旨李肇源坐直左副承旨金啓洛坐直右副承旨閔昌爀坐同副承旨沈象奎坐注書柳台佐在外金啓溫病假注書李允謙仕直韓致重仕事變假注書閔德基仕
정조 22년
藥房提調洪良浩副提調李晩秀啓曰伏未審夜間聖體調攝若何寢睡水剌之節何如今日臣等率諸御醫趁早入診詳察聖候議定湯劑爲宜臣等不任區區憂慮敢來問安竝此仰稟答曰知道比昨雖無所勝不必用藥勿爲問候可也王大妃殿惠慶宮中宮殿藥房口傳問安答曰知道
정조 22년
傳于李晩秀曰領府事家遣史官問病以來
정조 22년
傳于李晩秀曰前假注書韓致重仍察廳任
정조 22년
李肇源啓曰以都摠府中日頉稟事招問該吏則謂以故例則然取考謄錄則立春當日如値中日草記頉稟至於前一日元無頉稟之例無例之事始旣煩詢問之下又敢臆對該府擧行萬萬駭然下吏令攸司照法嚴繩當該入直堂郞所當重勘而本院請推之外無他可施之罰何以爲之敢稟傳曰下吏何足責歲時亦何必推治分揀不能檢飭之堂上推考可也
정조 22년
傳于李晩秀曰所以問之者懋其實也應旨亦當然近來諸疏中質實初見於此人巡將鄭道星今日齋宿時左相招見如可合用草記事招致備郞傳之
정조 22년
以兵曹社稷祈穀大祭時守門單子傳于李肇源曰明日軍士房承旨發牌招來後廳坐嚴飭守門禁喧與雜人
정조 22년
備邊司薦望以韓用龜爲平安監司
정조 22년
有政吏批判書金華鎭受由參判李益運進參議未差右副承旨閔昌爀進啓曰判書金華鎭受由參議未差小臣獨政未安何以爲之敢稟傳曰仍爲之以蔡弘遠爲大司鍊尹光孚爲工曹正郞李英遠爲司宰僉正沈廷秀爲永禧殿令平安監司單韓用龜
정조 22년
兵批判書李時秀病參判柳誼病參議李翊模入直進參知兪漢寧差祭右承旨李肇源進上護軍邊得讓副護軍任希遠以上竝單付平安道兵馬水軍節度使單韓用龜
정조 22년
李晩秀以禮曹言啓曰卽接弘陵令所報則今此正朝祭享兩官當爲備員而新除授參奉李楘時在江原道春川地勢無及期上來之路云莫重祭享兩官不可不備在外參奉李楘今姑改差其代卽令該曹口傳差出以爲備員將事之地何如傳曰允在外之人以在外代差出致煩酬應當該銓官推考今日政卽爲擬入可也
정조 22년
再政以李昌熙爲肇慶廟令金履度爲儀賓都事沈縉漢爲漢城判官李秉道爲軍器主簿奇象益爲司饔奉事權伋爲弘陵參奉權襈爲信川郡守韓復衍爲稷山縣監三政以韓用謙爲刑曹正郞朴民淳爲禁府都事趙鎭順爲引儀申奭相爲漢城主簿四政以柳秉均爲慶基殿令五政以李集玉爲漢城主簿
정조 22년
傳于閔昌爀曰平安監司當日辭朝
정조 22년
備忘記平安監司韓用龜下直長弓一張長箭一部片箭一部筒兒一箇賜給
정조 22년
傳于沈象奎曰當該政官推考
정조 22년
傳于金啓洛曰未下直守令皆令當日辭朝給馬下送
정조 22년
以南兵使徐有秉狀啓南兵營秋操前中後營將等無前例初不應射事傳于李肇源曰八道通行之例獨於南兵一梱謂無前例守令邊將權管察訪等名以赴操初不挽弓云者無例云云必是下輩爲免罪科瞞敎帥臣之致如許帥臣卽其地充軍以嚴師律斷不可已而時値歲翻始爲參酌此後使之一遵金石之典而赴操爲名則文蔭無論雖文臣曾經正卿者外補在邑其時當行守令之事此狀啓豈成說乎令兵判各別嚴飭後此狀啓還下送
정조 22년
李肇源以兵曹言啓曰來己未年各處頒給信漢符別單及文宰二品以上武臣蔭官曾經摠管人員章標頒給別單修整以入之意敢啓傳曰知道
정조 22년
李肇源以備邊司言啓曰傳曰所以問之者懋其實也應旨亦當然近來諸疏中質實初見於此人巡將鄭道星今日齋宿時左相招見如可合用草記事命下矣謹依下敎卽爲招見先問來歷則謂以班裔累世衰微渠以作農家計稍饒連以補賑蒙帖加之恩今番上疏其子頗解文字故以意授之而構呈云矣人旣務實言亦近質而合用與否有不敢一見而質言姑先處之以空闕衛將恐或合宜矣敢啓傳曰知道
정조 22년
李肇源以壯勇營言啓曰今十二月二十九日三十日年終放砲時次知將官將校及別破陣火箭軍姓名器械數爻別單書入之意敢啓傳曰知道
정조 22년
李肇源以訓鍊都監言啓曰今十二月二十九日三十日年終放砲時次知將官將校姓名及兼別破陣等容貌年歲器械數爻竝別單書入之意敢啓傳曰知道
정조 22년
吏曹啓目粘連觀此弘文館校理閔命爀上疏則以爲臣於承政院右副承旨臣昌爀爲同生兄弟有春秋兼銜應避之嫌照法當遞亦爲白有臥乎所相避之法在下當遞閔命爀兼帶春秋館記注官之任依例減下何如啓依允
정조 22년
安春君疏曰伏以臣以衰朽癃疾之流至有今日者莫非殿下之賜也涓埃未效職分且虧居常震懍惟譴何是俟卽伏見吏曹名帖則以臣差毓祥宮正朝祭獻官而顧臣宿病一味濱危風痰遍身交劇最是手脚不仁難屈難伸欲爲把物則不覺戰慄欲爲行步則若將顚仆平居運動之際未常不須人日以叫苦呻痛爲事卽一病癈之流也莫重祭享時獻酌升降萬無强作之望惶隕窮蹙罔知攸措玆敢冒萬死疾聲呼籲於宸嚴之下伏乞聖明俯賜鑑諒亟遞臣獻官之任以重祀事仍治臣瀆擾之罪以安微分千萬幸甚臣無任云云答曰省疏具悉疏辭許令該曹付標
정조 22년
安昌君燝疏曰伏以臣賤疾猝劇幾至一望全廢飮啖委頓床褥涔涔不省之中昭寧園正朝祭獻官差帖遽降於臣身臣謹當駿奔而將事豈敢辭免之爲計顧今病勢如此差道未易時日之內萬無起動之望莫重享禮實難自力强赴病伏悚惶岡知攸措玆敢不得已冒死仰籲於天地父母之前伏乞聖明俯賜鑑諒亟遞臣獻官之任以重祀事仍治臣瀆擾之罪以肅朝綱焉臣不勝云云答曰省疏具悉疏辭許令該曹付標
정조 22년
行護軍洪聖淵疏曰伏以臣見差明陵正朝獻官明將受香而近患毒感頭疼咳嗽肢節諸般症形一時倂發久鎖直次亦不得安意調治自昨夕一倍添劇達宵叫楚神精怳惚以今病狀萬無自力駿奔之望臣身顚仆固不足恤而享禮僨事將添罪戾玆敢疾聲仰籲於天地父母之下伏乞亟賜變通俾無公私狼狽千萬幸甚臣無任云云答曰省疏具悉疏辭許令該曹改付標
정조 22년
護軍申耆疏曰臣卽伏見吏曹名帖則以臣塡差於元陵正朝祭獻官臣於享役何敢爲辭免之計而忽遇輪行毒感寒熱交戰神識昏迷重以流注之痰凝結於落傷腰脇之間少有動作牽痛不堪以此病形萬無自力將事之望玆敢略綴短疏仰煩崇聽伏乞聖慈俯垂矜諒卽許變通仍治臣瀆擾之罪以安私分不勝幸甚臣無任云云答曰省疏具悉疏辭許令該曹付標
정조 22년
巡將鄭道星疏曰伏以臣伏見十一月三十日勸農政求農書傳旨下者雙擎百讀有以知我殿下重民政之盛德至意也十行絲綸丁寧懇惻至於匹庶之賤噵之使言臣雖至愚豈敢不殫渴微忱仰答聖問之萬一也哉自庚寅以後大麥無歲不熟其他大麥多穰少歉莫非至誠祈穀自天降康之所致農夫之歌咏聖澤歡欣舞蹈者至于今三十年所猗歟盛哉若夫畓穀之間被水旱之災而失稔者蓋不得其要道也臣本生長於畎畝之中粗聞農務之肯綮矣凡稻種有許多名色而有强者有柔者其柔者遇旱則難茁而易枯其强者於水於旱竝無害焉蓋稻種之强者有三俗所謂天上稻斗於羅山稻淳昌稻是也三稻之種其性最强故水畬則注秧乾畓則付種而二月翻耕三月付種則晩秧移揷之時此三色苗半已成長而結實亦早雖遇水旱少無所損擧皆登熟此臣之所嘗目擊農人之播此三種而年年得利者也三南多水田五道多旱田若使種三稻之法施行則於三南其利尤博矣自牛禁之後牛畜蕃息而若令五家作統迨其暇而互相借耕則無牛者亦可以及時矣牛之老退而不堪耕者留之無益自各其邑烙印許令改備則必資農家之緊用當春窮之時哀此貧寒之民難辦種子與農糧易致失時之嘆特貸還穀俾免失時而待其秋成還爲收納則在民爲利在官無害又自官分付面任飭掌內里民使之一一起墾則野無不闢而無陳荒之弊矣凡民之惰其四肢而不歸于農者三分居一伏願時或別遣繡衣先勸勸農之意而且廉探遊衣遊食之民卽治其罪則亦足爲懲一勵百之道而民皆力穡矣臣無任云云答曰省疏具悉爾疏不過十餘行而三稻之種法牛禁之敷陳皆懋實適用之言有司堂上旣經完伯招爾詳問意見一以爾說試之於南邑可試處向後食效必也草記
정조 22년
敎平安監司韓用龜書王若曰任北門銷鑰之寄得人最難按西路鈐轄之權非卿莫可庸撤薇垣之席遠莅箕封之墟惟卿珪障令姿簪纓華閥政事文學之俱備蔚爲一世之所推愷悌恬雅之足稱綽有古家之遺範銓部著佐貳之譽鑑衡克平松京任保釐之責管轄得重所以倚毗之彌篤嘉乃望實之俱隆眷彼關西一區實我海東重鎭燕寒之煙塵不警戎備多疎虞之嘆殷師之風敎寢遐俗尙有鹵莽之患民生漸瘁絡繹冠蓋之相望奸僞日增繽紛錢穀之爲弊公私罄竭疇任撫摩之方閭里蕭條政急整理之要玆授卿以平安道觀察使兼兵馬水軍節度使巡察使管餉使平壤府尹卿其祗服寵命勉恢嘉猷黜陟惟在公心佇見澄淸之譽廉愼自是本色宜勉節損之規分九重宵旰之憂詎無惠澤之均布恢萬民息蕃之道可見弊瘼之自蘇自餘稟裁厥有典憲於戲西城之裘帶自緩庶見藏甲之謠北闕之星辰遙瞻應切依斗之悃故玆敎示想宜知悉知製敎李貞運製進
정조 22년
戊午十二月二十九日午時上御便殿都承旨入侍時行都承旨李晩秀假注書李允謙記注官金景煥承膺祚以次進伏訖命書榻敎曰進御忍冬茶一貼煎入仍命退承史以次退出
정조 22년
行都承旨李晩秀內閣直行左承旨李書九坐直右承旨未差左副承旨金啓洛坐直右副承旨權坪在外同副承旨鄭東觀未肅拜注書柳台佐呈辭在外金啓溫病假注書李允謙仕韓致重仕直事變假注書閔德基仕
정조 22년
大殿王大妃殿惠慶宮中宮殿內閣政院玉堂宗親儀賓朝廷二品以上六曹堂上除夕單子問安答曰知道元子宮內閣政院玉堂除夕單子問安答曰知悉
정조 22년
傳于李晩秀曰都承旨馳詣宗廟永禧殿左副承旨馳詣景慕宮奉審摘奸以來
정조 22년
傳于李晩秀曰領府事家遣御醫持相當藥物看病
정조 22년
金啓洛啓曰兵曹參知李翊模以文禧廟獻官今方受香而判書李時秀疏批未下參議兪漢寧差祭參判柳誼謂有身病不爲入來卽爲牌招以爲替直之地何如傳曰允
정조 22년
傳于李晩秀曰差祭及不爲仕進承旨許遞前望單子入之待下批牌招察任
정조 22년
傳于金啓洛曰兵曹參判許遞前望單子入之待下批牌招察任
정조 22년
兵曹參判前望單子入之李書九落點
정조 22년
承旨前望單子入之李書九尹光顔權坪李始源落點
정조 22년
以右承旨李始源右副承旨尹光顔牌不進罷職傳旨傳于金啓洛曰許遞前望單子入之
정조 22년
承旨前望單子入之蔡弘遠鄭東觀落點
정조 22년
傳于金啓洛曰禁府刑曹輕囚放釋
정조 22년
傳于李書九曰明日大享提調當爲進參本署提調徐邁修聞有實病許遞令該曹口傳差出
정조 22년
吏曹口傳政事以黃昇源爲社稷提調
정조 22년
傳于李晩秀曰延安府使之代令該曹口傳差出給馬下送
정조 22년
吏曹口傳政事以李廷書爲延安府使
정조 22년
傳于李晩秀曰纔聞有愼方蘄不藥豈意今日遽聞長逝之報痛䀌傷怛不禁澘澘生於綺紈之門長於軒冕之塗老於鍾鼎之府策名立朝五十有五年年躋上壽位至上相有百福之完全無一事之欠缺閱歷世故超然爲元祐之賢大夫而平生所藉手卽謹畏二字耳持心則和平待人也篤厚處亨愈謙居寵若憂世所稱漢之石奮唐之汾陽莫與爲儔今焉已矣何嗟及之卒領府事洪樂性家凡百擧行自當按例而東園祕器之賜與勳戚家卽是殊典長生殿退件板材一部使之卽刻輸送當日遣承旨致弔第三日遣史官恤孤第四日遣正卿致祭祭文當親撰仍令弘文館趁襄前議諡祿俸亦爲限三年輸送
정조 22년
李書九啓曰卒領府事家致弔事命下矣何承旨進去乎敢稟傳曰左承旨進去
정조 22년
金啓洛啓曰在前扈衛大將有闕之時自政院稟旨特下處分而因受敎定式以大臣及將臣中勳戚人爲之事載在法典矣今大臣中無勳戚人於將臣則扈衛大將近兼壯勇營都提調官制難互兼將兵重任亦不可暫曠何以爲之敢稟傳曰右議政爲扈衛大將
정조 22년
李晩秀以吏曹言啓曰今此正朝祭及社稷祈穀大祭獻官諸執事中時無職名人員令該曹口傳付軍職何如傳曰允
정조 22년
李晩秀以禮曹言啓曰五禮儀大臣之喪自上有擧哀之節而社稷祈穀大祭齋戒相値不得循例取稟之意敢啓傳曰位至上相何可不如禮而適因調病享事猶令攝則擧哀之節有難爲之以此分付可也
정조 22년
金啓洛以刑曹言啓曰禁府刑曹輕囚放釋事命下矣輕囚中姜啓麟罪係國穀致敗崔命說洪時福係是因傳敎推覈者而連値齋日尙未擧行洪大順毆人傷重待辜限者不可徑放竝姑仍囚盧慕同奴繼喆等俱係潛屠之律金塤罪關攘奪人財亦不可全然放釋竝照律放送之意敢啓傳曰知道
정조 22년
兵曹判書李時秀疏曰伏以臣周歲重任再經大政僨誤顚錯無往非罪雖荷聖恩獲逭大何控辭祈免理宜無緩而入侍有命誓戒隔夜義分是懼撤單復出是豈臣貪戀淟涊不知當遞之義而然哉歲籥將新歡忭居先享期有定陪扈爲重姑且胃沒捱過旬餘容俟積誠號籲庶蒙體諒之恩乃自誓班退出之後忽得輪行毒感今至四日有加無減種種形症雖不敢言寒氣外襲肢節如碎頑痰內肆呼吸轉促額腦刺痛胸膈煩懣達宵終晝不寢不食昏昏床席莫省四到此時煩浼極知猥越而以今病狀萬無時日內蠢動趨造之望況臣見叨非比漫任陪鑾整班責任甚重與其臨急變通莫如先期陳懇玆不得不略具短疏仰塵崇聽伏乞聖明亟命遞改臣本兵之職俾得以安意調理復尋生路因治臣瀆撓之罪以肅朝綱不勝幸甚臣無任云云答曰省疏具悉卿其勿辭行公
정조 22년
同知中樞府事李太亨疏曰伏以臣卽者見差弘陵享官而第臣忽自日前重得輪行毒感寒粟遍體流汗如水兼以素患疝冷之証乘時衝上方其危劇之時呼吸不通以此病形實無以自力於駿奔之列玆不得不疾聲呼籲於天地父母之前伏乞聖明俯垂鑑諒將臣享官之任卽賜變通仍治臣瀆擾之罪以肅朝綱不勝幸甚臣無任云云答曰省疏具悉疏辭許令該曹以下數字缺
정조 23년
行都承旨徐龍輔坐直行左承旨李書九奉命進去右承旨權坪在外左副承旨閔昌爀差祭右副承旨李翊模未肅拜同副承旨沈象奎坐直注書柳台佐在外金啓溫仕直假注書韓致重仕事變假注書閔德基仕
정조 23년
大殿王大妃殿惠慶宮中宮殿內閣政院玉堂宗親儀賓朝廷二品以上六曹堂上正朝單子問安答曰知道元子宮內閣政院玉堂正朝單子問安答曰知悉
정조 23년
傳于李書九曰傳香承旨馳詣社稷奉審摘奸仍留享所檢飭明日復命
정조 23년
傳于李書九曰史官一員待命騎馬一匹立之
정조 23년
備忘記今年恰滿八旬几杖之錫蓋◆待也遣史官存問令該曹輸送衣資食物于原任內閣提學蔡判府事
정조 23년
備忘記耆社大臣之在鄕者爲二人而分在畿湖原歲饌外米肉各令道臣拔例優數磨鍊輸送仍令地方官存問于原任內閣提學金奉朝賀原任內閣直提學金判府事事下諭于兩道道臣
정조 23년
備忘記安春君鶴林君俱以過七耋之宗臣偕老無𧏮原歲饌外加送米肉紬綿後該郞存問
정조 23년
備忘記奉朝賀李命植壽滿八耊原歲饌外加送衣資食物遣樞府郞傳諭
정조 23년
備忘記故判書趙曮夫人貞夫人洪氏精力康旺聞益勝昔而其子重臣今年爲回甲尤豈不稀貴乎原歲饌外衣資食物輸送仍令郞官存問故參判洪樂仁妻貞夫人閔氏衣資亦令輸送郞官存問
정조 23년
備忘記故領相李宗城夫人沈氏故左相李性源夫人申氏歲饌加送郞官存問依昨年例故訓將張志恒妻趙氏故參判尹東昇妻朴氏故參判李鎭翼妻金氏故大司諫李普觀妻崔氏歲饌外加給紬一疋遣部官存問
정조 23년
備忘記知事李敏輔留守洪檍至今偕老年年有優異之頒今年亦依昨年例令該曹米肉紬綿輸送後存問其外重臣宰臣偕老人亦令該曹詳考昨年例加給米肉摠使訓將諭善尹得孚歲饌加給
정조 23년
以承旨李始源尹光顔牌不進罷職傳旨傳于李書九曰前望勿施差祭者自當入來牌招察任
정조 23년
李書九啓曰臣與右承旨李肇源伴直矣以其親病徑出左副承旨金啓洛卽爲牌招何如傳曰都承旨右承旨左副承旨許遞前望單子入之待下批牌招入直
정조 23년
承旨前望單子入之徐龍輔李翊模沈象奎落點
정조 23년
吏曹口傳政事壯勇營都提調右議政沈煥之單付
정조 23년
兵曹口傳政事扈衛大將右議政沈煥之單付
정조 23년
行左承旨李書九書啓臣承命馳詣社稷壇上奉審則無頉祭物祭器祭井看審則精潔諸執事及佾舞工人摘奸則無頉臣則仍留享所待將事修掃後復命之意敢啓傳曰知道
정조 23년
以全羅監司李得臣狀啓井邑縣監金魯正辭朝多日今始擔舁來到營下爲先罷黜事傳于徐龍輔曰旣非無端逗遛則決杖與否非所可論賑邑之初不請仍已是疎漏前縣監限麥秋仍任新除者姑令還付前職狀啓還下送
정조 23년
徐龍輔以成均館兼大司成言啓曰本館入直久任郞廳外凡郞無敢入直若有代員替直之事則依下都監郞官例草記代直事曾有定式矣司成李錫夏身病猝劇呈旬吏曹直講李羲甲亦以身病勢難入直典籍申完在外未肅拜時無入直之員以他郞官姑爲代直何如傳曰允
정조 23년
沈象奎以漢城府言啓曰朝官年七十士庶年九十以上人每年歲首依法典陞資事定式矣令各該部搜訪報來後加資人職姓名別單書入而其中輔國奉朝賀李命植今年爲八十旣已資窮不得循例入錄之意敢啓傳曰知道
정조 23년
兵曹口傳政事副護軍單李始源
정조 23년
行都承旨徐龍輔坐行左承旨李書九坐右承旨權坪在外左副承旨閔昌爀坐直右副承旨李翊模坐同副承旨沈象奎坐直注書柳台佐在外一員未差假注書任俊常仕直趙璜鎭仕事變假注書閔德基仕
정조 23년
徐龍輔啓曰藥房都提調副提調未差提調洪良浩懸病不進嘗藥之地仕進無人事甚未安提調洪良浩卽爲牌招何如傳曰許遞
정조 23년
藥房口傳再啓曰俄伏承口啓批旨聖候諸節雖幸向復慈殿慈宮感候尙未差減下情尤不任悶迫之至伏未審午間聖體調攝更若何水剌之節益臻平復而王大妃殿惠慶宮茶飮進御之後卽有差勝之效乎未蒙召接已至多日群情焦遑轉益抑鬱伏乞亟許率諸醫入侍詳察聖候仍承殿宮諸節千萬顒祝惶恐敢啓答曰殿宮茶飮雖製入亦未知十分緊當姑置之矣予則差勝之後豈必召見不緊酬應之端政院不能裁制於出納之際年少承宣輩過去微感輒敢坐違屢煩請牌甚至玉堂應番煩請牌招凡屬於酬應之節皆鳩聚入啓一邊請診豈成說退去
정조 23년
李翊模啓曰備邊司郞廳來言今日賓廳日次而過歲問安相値不得來會云矣敢啓傳曰知道
정조 23년
閔昌爀啓曰吏曹郞廳來言應資老人加資下批政事取稟傳曰當日爲之
정조 23년
徐龍輔啓曰假注書韓致重身病猝重勢難察任今姑改差何如傳曰允
정조 23년
韓致重改差代以任俊常爲假注書
정조 23년
傳于李翊模曰當該兵曹郞廳先汰後拿
정조 23년
李翊模啓曰俄者兵曹正郞李海淸處分只憑司謁之口傳逕捧傳旨臣等俱有不審之失惶恐待罪之意敢啓傳曰姑爲勿待罪
정조 23년
閔昌爀以吏批言啓曰侍從臣父年七十人每於歲首抄啓加資事載在法典矣侍從臣父年七十人別單書入之意敢啓傳曰知道
정조 23년
傳于閔昌爀曰龍川府使待下批當日辭朝
정조 23년
有政吏批判書金華鎭受由參判李益運進參議未差左副承旨閔昌爀進啓曰判書金華鎭受由參議未差小臣獨政未安何以爲之敢稟傳曰仍爲之以金履翼爲大司諫閔台爀爲工曹參判朴基正爲兵曹參知金憙爲內醫都提調金載瓚爲提調尹耆東爲司宰僉正梁埉爲龍川府使井邑縣監朴挺玉仍任事承傳前知事柳鎭恒今加崇祿蔡廷夏洪應辰今加正憲前同知柳明渭宋楷今加資憲洪絲浩金履復今加嘉義依定式加資事承傳刑曹正郞金魯正還付事承傳
정조 23년
閔昌爀以吏曹言啓曰新除授龍川都護府使梁埉戶奴呈狀內矣上典素患痰癖之症當此換節之時一倍添劇萬無强力赴任之望斯速入啓遞改云身病旣如是沈重則不可强令赴任改差何如傳曰允
정조 23년
吏批再政以李祉永爲兵曹參知金益彬爲龍川府使
정조 23년
傳于閔昌爀曰今見歲首例加望筒資憲前知事洪應辰年九十加資下批云云此人四十年前爲予之左長吏至今無𧏮又叨壽爵事甚稀貴然而名雖陞資不可謂之眞箇陞品若待十年後百歲例陞崇政則與士庶何別乎原望筒以崇政下批改付標京兆郞發牌使之齎傳官敎仍令存問
정조 23년
兵曹口傳政事護軍李晩秀單付
정조 23년
傳于李翊模曰當該注書先汰後拿
정조 23년
注書金啓溫先汰後拿代以趙璜鎭爲假注書
정조 23년
以李海淸囚單子傳于李翊模曰保放
정조 23년
閔昌爀啓曰吏曹參判李益運以大司諫蔡弘遠昨除承旨旋下勿施之命則諫長未嘗有闕而今日政混同出代轉以至於擬入騎堂之望陳疏到院請命原望筒勿施原疏纔已退却矣望筒之矒然捧入臣等不勝惶恐而未詳遞仍輕先出代揆以事體萬萬未安原望筒勿施當該銓官從重推考何如傳曰昔何詳也今何昏乎一再行政駭然之事不一而足若久於其任或可稍熟所以有罪姑不嚴勘爲先越俸諫長聞有實病竝與騎堂仍以許遞捧傳旨可也
정조 23년
傳于閔昌爀曰政官待開門牌招開政
정조 23년
徐龍輔以光陵獻官意啓曰今正朝祭臣漢寧以獻官陪香祝進詣光陵而諸執事所當一齊隨後不敢跬步離次而贊者副司果申大有謁者訓鍊院正李石求中路無端落後李石求則過屢食頃後追到申大有則夜深後始至於陵所事體極爲駭然其罪狀竝令攸司稟處何如傳曰允
정조 23년
以申大有李石求囚單子傳于李翊模曰保放
정조 23년
李翊模以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 23년
徐龍輔以禮曹言啓曰製述文臣年滿五十一歲人員專經文臣年滿四十一歲人員依前例減下後別單書入而御覽官案亦爲改修正以入之意敢啓傳曰知道
정조 23년
沈象奎以漢城府言啓曰因傳敎故訓將張志恒妻趙氏故參判李鎭翼妻金氏故大司諫李普觀妻崔氏家遣各該部官存問故參判尹東昇妻朴氏時在其子密陽任所不得存問之意敢啓傳曰成命之下敢稱不得擧行乎此雖微事亦關國體此草記還給使之更爲修正
정조 23년
沈象奎以漢城府言啓曰因傳敎故訓將張志恒妻趙氏故參判李鎭翼妻金氏故大司諫李普觀妻崔氏家遣各該部官存問故參判尹東昇妻朴氏時在其子密陽任所令該道存問之意敢啓傳曰知道
정조 23년
以江華留守洪明浩啓本長寧殿正朝祭無事設行臣身病猝重預差陞實惶恐待罪事傳于閔昌爀曰勿待罪事回諭
정조 23년
右副承旨李翊模疏曰伏以官職遞罷關係甚重傳旨奉行尤宜審愼而臣昏謬疎率俄於兵曹正郞李海淸處分不俟傳敎之書下只憑司謁之口傳以致傳旨之徑先書入顚錯之罪實無所逃嚴敎之下不敢晏然短章自列徑出禁扃伏乞聖明亟治臣罪以爲不職者之戒焉臣無任云云
정조 23년
以右副承旨李翊模上疏傳于沈象奎曰還給牌招
정조 23년
行都承旨徐龍輔坐行左承旨李書九坐直右承旨兪漢寧未肅拜左副承旨閔昌爀緣故出右副承旨李翊模坐同副承旨沈象奎坐直注書柳台佐在外一員未差假注書任俊常仕趙璜鎭仕直事變假注書閔德基仕
정조 23년
藥房口傳啓曰臣於昨日再瀆口啓未承召接之命達宵耿耿繼以抑鬱伏未審夜間聖體若何寢睡水剌之節益臻康復而王大妃殿惠慶宮氣候亦獲翌瘳之慶乎見今曉雪添寒此時將攝尤宜愼重特許率諸醫趁早入侍詳察聖候仍承殿宮諸節議定湯劑之進御當否千萬顒祝惶恐敢啓答曰殿宮氣候差勝連日問候反涉煩瀆此後置之湯劑如有可用之劑豈待陳請乎予亦差勝差勝之後公然問候添一酬應卿則退去入直醫官竝出送口啓亦勿爲之可也
정조 23년
李翊模啓曰行公臺諫之鎭日詣臺自是常規而司諫柳雲羽獻納南履翼正言金和鍾尹涵俱稱身病今日不爲詣臺事甚未安竝推考何如傳曰允
정조 23년
傳于徐龍輔曰都承旨入侍
정조 23년
備忘記柔遠僉使崔慶瑗乶下僉使金學祖寧城僉使成弘規西林僉使徐光爀下直各長方一張長箭一部片箭一部筒兒一箇賜給
정조 23년
傳于徐龍輔曰藥房提調聞有實病許遞
정조 23년
傳于徐龍輔曰大臣家致祭時正卿刑判進去
정조 23년
傳于徐龍輔曰在外承旨許遞今日政以在京無故人擬入
정조 23년
傳于徐龍輔曰承旨房仍左承旨爲軍士房
정조 23년
以承旨望筒傳于徐龍輔曰兵曹參議前望單子入之待下批牌招入直
정조 23년
以承傳宣傳官望筒傳于李書九曰梁埉仍任未差之代口傳差出
정조 23년
兵曹口傳政事以金處漢金𣕖爲宣傳官
정조 23년
傳于徐龍輔曰抄啓文臣洪樂浚遭故云致賻依例輸送事分付該曹何去而今始入稟當該閣臣李存秀越俸一等
정조 23년
以金啓溫囚單子判付內姑爲放送爲良如敎
정조 23년
兼春秋承膺祚書啓臣於本月初一日申時量敬奉聖敎馳詣光陵初二日早朝奉審是乎則陵上無頉丁字閣無頉碑閣無頉而修掃等節夜來雪深未能詳知是白乎旀本陵參奉李光顯身病沈重勢難供職仍爲出直是白遣臣則姑爲代直待本陵令交代後復命之意敢啓傳曰知道交代令給馬卽刻下送若非史官之別遣其將闕直乎以道遠之故擧行之不謹若此此後當別樣摘奸令畿伯各別嚴飭可也
정조 23년
徐龍輔以吏曹言啓曰龍川府使當日辭朝事命下矣新除授府使金益彬謂有身病屢度催促無意下去事體所在誠極駭然令府拿問處之何如傳曰如非實病似不敢稱托而不卽下去有關國體罷職差代可也
정조 23년
徐龍輔以吏曹言啓曰今日政新除授慈山都護府使尹光顔戶奴呈狀內矣上典身病猝重萬無强力登途之望云身病旣如是則不可等待其差歇罷黜何如傳曰允
정조 23년
有政吏批判書金華鎭受由參判李益運進參議未差行都承旨徐龍輔進啓曰判書金華鎭受由參議未差小臣獨政未安何以爲之乎敢稟傳曰仍爲之以金文淳爲內醫提調尹光顔爲慈山府使洪栒爲順川郡守金相任爲陽城縣監沈達漢爲長連縣監健元陵令單金魯正陞實事承傳吳載重爲龍川府使
정조 23년
兵批判書李時秀病參判洪聖淵入直進參議金載翼未肅拜參知李祉永未肅拜行左承旨李書九進副護軍李肇源金啓洛竝單付
정조 23년
以陵令望筒傳于徐龍輔曰銓官爲先推考以在京人各別擇差
정조 23년
以陰竹縣監望筒傳于徐龍輔曰旣有當日下送之下敎則昨因特敎下送之陵令在近百里地其可當日上來辭朝乎銓官推考捧納承旨亦爲推考
정조 23년
吏批再政以兪漢寧爲承旨徐興輔爲健元陵令趙鎭順爲平市主簿李敬簡爲陰竹縣監李儒慶爲慈山府使朴宗龜爲宗廟令李景愚爲引儀掌樂主簿單李羲雲兵曹參議前望單子入之金載翼落點
정조 23년
傳于徐龍輔曰未下直守令皆令當日辭朝畿邑外給馬下送
정조 23년
李書九以備邊司言啓曰今月初十日行宗廟攝行春享大祭受誓戒今日三更四點行于議政府而初獻官預差西春君爗以身病方具疏云亞獻官黃昇源預差蔡弘履以名帖之遲滯未及於行事之前而俱爲追到終獻官預差李義弼薦俎官預差朴基正無端不爲進參雖在塡差苟簡之時揆以事體不可置之終獻官預差李義弼薦俎官預差朴基正罷職何如傳曰允
정조 23년
徐龍輔以宗廟永寧殿祭班監察獻官意啓曰今此春享大祭受誓戒時亞獻官朴宗甲預差李聖圭終獻官韓晩裕預差鄭大容薦俎官吳泰賢預差宋銓俱爲懸病不進雖未知病勢之如何而莫重誓戒不參事之駭然莫此爲甚竝罷職何如傳曰允不察塡差之當該吏曹堂上爲先推考其中無端不參人捧傳旨可也
정조 23년
執義柳畊啓曰今於疏決中杆城獄囚崔進吉發配之命竊有所覆難者蓋進吉之刃刺挺打致命於當夜者實因丁寧詞證俱備參考獄案無一可疑之端而只緣其時道臣之不拘日次而督取考覆有乖審克之道故特以無於法之致輒付傅之生之典道臣之違例栲訊捧其遲晩者固不可謂無失而但正犯結案之辭則必其實狀如是故前後無異辭而終底於納侤耳此不可輕議愿恕而今於結案已成之後遽爾從輕則其在象刑之義反有欠焉請崔進吉依律處斷臣伏見傳敎下者有金甲島定配罪人成德雨放送之命臣不勝愕然憂歎之至噫近日以來懲討不嚴義理愈晦嘗試顧瞻之輩孽芽其間至于成德雨輩極矣暗試手勢角勝公議漫漶於人鬼之分觀望於陰陽之界顯有立跡之意究其情狀合置重辟再昨冬臨門處分實出於靖世道正人心之聖德至意而畢竟勘律至於島配則已是失刑之大者今此全釋之命忽下於此際竊恐從今以後隄防漸壞亂逆益肆請還寢金甲島定配罪人成德雨放送之命新除授掌令洪時在慶尙道軍威地請斯速乘馹上來事下諭答曰不允成德雨事亟停勿煩下諭事依啓
정조 23년
己未正月初三日辰時上御便殿都承旨入侍時行都承旨徐龍輔假注書任俊常記注官車信用金景煥以次進伏訖龍輔曰歲新後日氣尙寒聖體調攝若何上曰比昨益勝矣龍輔曰寢睡之節若何上曰咳嗽差減故寢睡亦安矣龍輔曰水剌之節何如上曰今則進御常飯矣龍輔曰王大妃殿惠慶宮調攝中氣候若何上曰漸臻差復矣龍輔曰元子宮氣候一向康寧乎上曰連爲好在矣龍輔曰多日靜攝之際所當仰請直宿而旣未承候故亦不敢直爲仰請而俄伏承口啓亦勿爲之之命還不勝慕菀之忱矣上曰殿宮氣候顯有康復之節予亦益差則此等直宿之請亦涉儀文何必爲之乎仍命退承史以次退出
정조 23년
行都承旨徐龍輔坐行左承旨李書九坐行右承旨金載翼坐左副承旨宋銓坐直右副承旨李翊模坐直同副承旨沈象奎坐注書柳台佐在外一員未差假注書任俊常仕直趙璜鎭仕事變假注書閔德基仕
정조 23년
藥房提調金文淳副提調徐龍輔啓曰歲律載新景祿滋至伏未審夜間聖體調攝若何寢睡水剌之節何如臣等率諸御醫趁早入診詳察聖候爲宜王大妃殿調攝中氣候何如惠慶宮調攝中氣候何如臣等不任區區伏慮敢來問安竝此仰稟答曰知道慈殿慈宮氣候差勝卿等不必入侍矣
정조 23년
王大妃殿惠慶宮中宮殿藥房口傳問安答曰知道
정조 23년
傳于李書九曰左承旨入侍
정조 23년
徐龍輔啓曰右承旨兪漢寧左副承旨閔昌爀今日不爲仕進竝卽牌招何如傳曰竝許遞前望單子入之待下批牌招察任
정조 23년
承旨前望單子入之金履翼宋銓落點
정조 23년
傳于沈象奎曰陽川縣令之代口傳差出待下批當日辭朝
정조 23년
吏曹口傳政事以林周喆爲陽川縣令
정조 23년
以黃海監司李義駿啓本充軍罪人白喜章豐川府到配事傳于李翊模曰放送
정조 23년
李書九以戶曹言啓曰今年內貧寒宗室子女婚扶助數依定式別單書入之意敢啓傳曰知道
정조 23년
李翊模以兵曹言啓曰今十二月三十日立春改火進上時宗廟署社稷署永禧殿永寧殿景慕宮毓祥宮宣禧宮依例改火奎章閣議政府承政院漢城府一體頒火之意敢啓傳曰知道
정조 23년
李翊模以義禁府言啓曰黃海道豐川府椒島鎭絶島充軍罪人白喜章到配啓本判付內放送事命下矣白喜章放送事分付該道道臣之意敢啓傳曰知道
정조 23년
己未正月初四日辰時上御便殿左承旨入侍時行左承旨李書九假注書任俊常記注官車信用金景煥以次進伏訖上曰左右相俱無恙云耶書九曰右相日前有微感而姑不大段云矣上曰守令望筒斯速入之賤臣承命出傳上曰光陵令使之當日下送而兼春秋承膺祚尙不入來其委折注書出去問于禮曹卽爲知入可也仍命退承史以次退出
정조 23년
行都承旨徐龍輔坐行左承旨李書九坐行右承旨金履翼病左副承旨宋銓坐直右副承旨李翊模坐直同副承旨沈象奎坐注書柳台佐在外一員未差假注書趙璜鎭仕李弘謙仕直事變假注書閔德基仕
정조 23년
李書九啓曰備邊司郞廳來言今日賓廳日次而停朝市相値不得來會云矣敢啓傳曰知道
정조 23년
傳于徐龍輔曰前假注書李弘謙仍察廳任
정조 23년
兵曹口傳政事以具㢞權裕李聖圭爲都摠管韓晩裕李鼎運金熙朝李鎭復李宗胤爲副摠管
정조 23년
李書九以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 23년
宋銓以吏曹言啓曰謹依下敎以待城門開下送之意屢度催促于光州牧使金基厚處則以爲其父寒感越添食飮全廢加之以痰核牽引刺痛將有成膿之慮扶護無人實難離捨不得下去云雖未知其親病之如何而特敎催促之下不得下去云者事體所在誠極未安令該府拿問處之何如傳曰守令之作窠固可悶而重臣病勢果難離捨改差令該曹勿拘常格口傳卽爲差代待下批給馬下送可也
정조 23년
吏曹口傳政事以南麟耇爲光州牧使
정조 23년
吏曹口傳政事宗廟令朴宗龜工曹佐郞金明鎭相換
정조 23년
李書九以兵曹言啓曰曜金門守門將崔龍角身爲守門將無章標人攔入門內而不爲禁戢之狀萬萬痛駭爲先汰去嚴棍懲礪之意敢啓傳曰如非故犯爲先嚴棍懲礪可也
정조 23년
李書九以兵曹言啓曰謹依下敎西平君橈玄孫幼學李承濂處以下敎內辭意宣布自今朔爲始依司勇祿例米十斗代錢四兩太五斗代錢一兩合錢五兩自本曹逐朔題給西平君橈庶子益顯益衡方在東郊益儉方在水原地云故亦爲依下敎分付賑恤廳給料之意敢啓傳曰知道在東郊者二人與李承濂招見可合禁旅則除取才口傳否則依草記區處或付軍門區處在華城者外使依此例從便區處可也
정조 23년
判府事金憙疏曰伏以歲新矣大聖人日新之工與歲俱新而申命之休滋臻之祿又於是而益新凡今日臣子孰不歡忭舞蹈兢獻華封之祝乎仍伏念臣屛伏以來每當歲朝徒增戀結之忱未廁起居之班五載于玆一向闕禮論其罪負尤合萬殞而前後自列之章反被曲貸之恩是豈私分之所敢安者乎玆又不避猥越冒死煩瀆此亦臣之死罪也伏乞聖明亟賜嚴處以肅朝綱焉臣無任云云答曰省疏具悉卿懇不見卿且半十載每當歲改冞增願言春和在卽望須訢然復路仍傳曰此批答遣史官傳諭
정조 23년
安春君疏曰伏以臣以無似尙忝崇秩猥以宿病之難强昨臘陳懇幸伏蒙享官之恩遞攢手感祝轉益隕越之際歲首問老之盛典至及於賤臣寵錫便蕃闔門榮耀前後恩渥愈往愈摯臣雖粉糜一身難報其萬一也今於病伏涔涔之中見差永寧殿春享初獻官預差而顧臣病狀有加無減臂脚牽痛轉側須人加之以間得輪疾昏倒不省食飮全却氣息凜將有朝暮之慮以此病勢肄儀在明實無趨進之望離次出宿亦無淸齋之道此何臣分此何人理臣旣受恩如天圖報無地每於一縷未絶之前區區微忱竊以職分自勉者此亦已矣不覺涕淚之自零也聖德春溫雖幸被曲諒之私賤疾日甚每自犯瀆擾之罪惝怳踧踖震懍窮蹙直欲鑽地而不可得也伏乞聖明亟命該曹遞臣獻官預差之任仍降譴罰俾安微分以施終始生成之澤千萬幸甚臣無任云云答曰省疏具悉疏辭許令該曹付標
정조 23년
行大護軍蔡弘履疏曰伏以臣見差太廟享官預差纔經誓戒而身病猝劇頭疼眩暈頑痰塞胸喘急難動食飮全却以此病狀實無駿奔之望不得不冒萬死陳懇伏乞天地父母俯垂諒察亟命變通仍治瀆擾以安私分千萬幸甚臣無任云云答曰省疏具悉疏辭許令該曹付標
정조 23년
己未正月初五日辰時上御便殿都承旨入侍時行都承旨徐龍輔假注書趙璜鎭記注官金景煥承膺祚以次進伏訖龍輔曰夜雨後日氣添寒聖體調攝若何上曰益勝矣龍輔曰王大妃殿調攝中氣候何如上曰差勝後一樣矣龍輔曰惠慶宮調攝中氣候何如上曰差勝後一樣矣龍輔曰元子宮氣候何如上曰好在矣仍命退承史以次退出
정조 23년
己未正月初五日未時上御便殿左承旨入侍時行左承旨李書九假注書李弘謙記注官金景煥承膺祚以次進伏訖上曰各道還穀半分條釐正事何以留意耶書九曰外衙門穀若爲盡數半分則添還之數勢所必多有難遽議而只以京司穀欲爲半分則兩南穀數自來充敷除耗條應用猶有一二萬石剩餘而至於他道則皆有添還然後可以分排此一款實爲難處矣上曰似然矣而旣始之事豈可以些少掣礙旋爲中止乎有笏記然後可知其假令卿其作一笏記期於善爲措劃也書九曰卽者宗廟署官員來言明日春享大祭肄儀時令二員例以廟司殿司塡差而新除授令朴宗龜身病沈重不得進參云合有變通之道故敢此仰達矣上曰令該曹他司口傳相換可也出擧條書九曰副摠管李魯述方在直中身病猝重故不得遲待替直俄已出送而摠管中多有實病二員未差無人就直云合有變通之道故敢此仰達矣上曰竝許遞令該曹口傳差代待下批牌招推移入直可也出擧條命退承史以次退出
정조 23년
行都承旨徐龍輔坐直行左承旨李書九緣故出行右承旨金履翼病左副承旨宋銓肄儀進右副承旨李翊模肄儀進同副承旨沈象奎坐直注書柳台佐在外一員未差假注書趙璜鎭仕直李弘謙仕事變假注書閔德基仕
정조 23년
傳于徐龍輔曰發遣吏郞諸執事淸齋與否摘奸以來
정조 23년
備忘記羅州營將李鵬運順天營將李商采公州營將兪碩柱城津僉使金惠山僉使曺命集彌串僉使張光郁車嶺僉使李有豐吾老梁萬戶李聖胤下直各長弓一張長箭一部片箭一部筒兒一箇賜給
정조 23년
傳于徐龍輔曰黃州牧使金浦郡守有闕之代口傳差出待下批卽爲下送
정조 23년
吏曹口傳政事以兪漢敦爲黃州牧使柳肅之爲金浦郡守
정조 23년
沈象奎以都摠府言啓曰都摠管李聖圭具㢞權裕副摠管韓晩裕李鼎運李鎭復金熙朝李宗胤未肅拜宿衛重地經夜闕直揆以事體萬萬未安令政院竝卽牌招推移入直何如傳曰允其中難强者許遞令該曹口傳差出待下批牌招推移入直可也
정조 23년
兵曹口傳政事以姜彝正李秀夏尹在明徐有和爲副摠管
정조 23년
兵曹口傳政事宣傳官單梁埉仍任事承傳
정조 23년
徐龍輔以弘文館言啓曰本館上番校理臣沈奎魯以永寧殿春享大祭祭官今日禮曹肄儀時晝仕出去之意敢啓傳曰知道
정조 23년
沈象奎以兵曹言啓曰因本曹草記西平君橈玄孫幼學李承濂依司勇祿例自本曹逐朔題給庶子李益顯三兄弟分付賑恤廳給料事批旨內知道在東郊者二人與李承濂招見可合禁旅則除取才口傳否則依草記區處或付軍門區處在華城者外使依此例從便區處可也事命下矣李承濂渠方遭故李益衡因事下往全羅道順天地未及上來云故俱不得招見李益顯招來詳問其年歲及所願則益顯今年爲五十九歲其弟益衡亦爲五十六歲膂力旣愆不合禁旅願屬軍門其弟益衡亦必如渠所願云矣西平君橈玄孫承濂依前草記擧行庶子李益顯李益衡等依下敎分付各軍門使之從願區處李益儉亦爲依下敎從便區處事分付華城留守之意敢啓傳曰知道
정조 23년
右議政沈煥之箚曰伏以扈衛大將因受敎以大臣中有勳戚人爲之事載在法典矣乃者伏奉除命以臣爲是任兼管壯勇營臣誠震懍惝怳莫省所以也噫器識才調非臣所可議也戰陣軍旅非臣所嘗學也倖竊科名仍逢盛除恩造罔極驟躐無漸峻秩淸銜節次兜攬以至備位于三事而空疎儱侗爲所笑前後無改乎其人耳平居愧懼雖切蹲鳳之戀闕不啻瞎馬之臨池矣今此扈衛拜將之敎本營都提之名奚爲而又及於臣也假使臣才學有足以摠戎垣韜鈐之權贊內營金鼓之制本非勳戚之臣則宜不敢冒昧金石之典而猥膺其任也況臣千萬不近似於將兵之任題目一出其所以壞朝體而駭物情者爲如何哉受命之夕仍値元朝問安之隔宵回旋不得雖已冒參于本營之候班亦何敢諉之以參班恬若固有不思所以自處之義乎伏乞聖慈亟許鐫遞臣扈衛大將之任以重國典以靖私義幸甚取進止答曰省箚具悉卿懇卿之家先亦嘗策名勳府近來爲將於諸營者雖非勳戚多從格外卿須安心視事仍傳曰此批答遣史官傳諭
정조 23년
知中樞府事權裕疏曰伏以臣垂死病中昨伏承今月初十日永寧殿春享大祭亞獻官以臣名塡差初以預差今至陞實莫重駿奔之任臣豈敢蘄免哉第臣臘月以來痰喘苦劇氣息凜綴之狀卽同朝之所共知而又於歲初觸傷之餘重添毒感頭身寒熱肢體拘攣咳嗽湧出而不通呼吸喘吼促急而若將隕絶胸膈充塞神精眩瞀晝則全却飮啖夜則不分人事以此症形萬無升降薦獻之勢故敢進短章冀蒙聖鑑昨於日入時入送政院而終不捧納畢竟退送雖未知政院之阻搪出於何意而旣未得入徹仍及今朝肄儀之時則有不敢闕儀故俄纔扶舁入參而進退升降之際七顚八倒傍人駭視退出惶蹙罔知所措而自量數日之間實無一分差減之望若於將事之列昏仆失儀則其將死有餘罪不但一身死生之慮而已且於昨日夜中伏奉摠府新命而以此症形又何敢趨承於侍衛之班乎玆敢更綴文字仰瀆崇嚴伏乞聖慈俯垂鑑諒亟命該曹所差亞獻官之任特爲變通改差都摠管之職亦許鐫免以便公私千萬幸甚臣無任云云答曰省疏具悉改付標卿其調理行公
정조 23년
己未正月初六日辰時上御便殿都承旨入侍時行都承旨徐龍輔假注書李弘謙記注官金景煥承膺祚檢校提學鄭民始以次進伏訖民始曰日前藥房口傳伏聞玉候差勝之敎不勝歡慶之忱日間聖體若何上曰日間漸益差勝矣民始曰王大妃殿感候何如上曰差勝後一樣矣民始曰惠慶宮感候何如上曰差勝後一樣矣上曰卿亦以輪症近有愼節云今則差可乎民始曰數日呻吟今則大體差減而所食尙不如常矣上曰近間閭閻頗有乾淨之望乎民始曰臣未詳聞而近日則比日前似爲寢熄矣上曰無故人絶少差祭甚苟簡承旨亦勿拘以薦俎官塡差進去之意言及可也賤臣承命出傳仍命退諸臣以次退出
정조 23년
行都承旨徐龍輔坐行左承旨李書九病行右承旨金履翼坐直左副承旨宋銓坐直右副承旨李翊模坐同副承旨沈象奎坐注書柳台佐在外一員未差假注書趙璜鎭仕直李弘謙仕事變假注書閔德基仕
정조 23년
傳于宋銓曰右副承旨同副承旨分詣受香所奉審摘奸以來
정조 23년
徐龍輔啓曰行左承旨李書九今日不爲仕進卽爲牌招何如傳曰待開門牌招
정조 23년
徐龍輔啓曰行右承旨金履翼今日不爲仕進卽爲牌招何如傳曰允
정조 23년
傳于徐龍輔曰禮房承旨入侍
정조 23년
以廣州留守洪檍狀啓判官朴彬源以身病殺獄檢驗實無其望爲先罷黜事傳于李翊模曰豈有如許紀綱乎判官則別無可罷之罪別定無故守令使卽擧行狀啓還下送
정조 23년
以京畿監司李在學狀啓仁川府使徐直修遭母喪事傳于李翊模曰以前倅治蹟徑遞可惜何論年限前府使黃運祚仍任使卽除朝辭下去
정조 23년
李翊模以吏曹言啓曰卽接典牲署牒報則以爲今此宗廟春享大祭掌牲令例以本署判官塡差而判官李羲文遭其妻喪以犯染不得進參卽速變通云典牲署判官李羲文今姑改差其代口傳備擬以入之意敢啓傳曰知道
정조 23년
沈象奎以兵曹言啓曰今正月初十日一內禁軍番次而該番將趙宅鎭身病猝重勢難供職呈狀乞遞領軍之任不可待其差復改差其代依例口傳差出何如傳曰允
정조 23년
吏曹口傳政事以李勉輝爲典牲判官
정조 23년
吏曹口傳政事以沈公權爲掌樂主簿
정조 23년
兵曹口傳政事以金璿爲內禁將
정조 23년
徐龍輔以成均館同知館事行大司成意啓曰今正月初七日儒生上旬輪次當爲設行而大提學洪良浩以身病限內不得爲之之意敢啓傳曰知道
정조 23년
宋銓以宣惠廳言啓曰本廳郞廳五員內四員差祭一員身病沈重將無以推移入直莫重錢穀典守之衙門假官代直旣無前例不可無變通之道有身病人爲先改差差祭中一人令吏曹推移頉下以爲入直之地何如傳曰允
정조 23년
吏曹參判李益運疏曰伏以臣於銓衡之任豈有一分堪承之望而感激恩私怵畏義分黽勉冒膺居然一旬有餘矣一政一望罔非罪戾自顧悚蹙如負大何因仍盤礴斷無是理只緣飭敎屢下不敢言私戴罪行公姑且泯默臣之老父今年八十有三恒居筋力已甚綿綴而猝患關膈之症雜試方藥僅得疏導而補瀉俱難飮啖全廢眞元頓脫氣息凜綴臣方左右扶將急試刀圭以此情理已無離舍供職之望而況臣見差宗廟春享大祭終獻官之任日已報申淸齋無路玆不得不疾聲號龥伏願聖慈俯賜矜諒見差享官卽速變通臣所帶銓銜亦命刊削仍治臣瀆擾之罪以便救護以肅朝綱千萬幸甚臣無任云云答曰省疏具悉疏辭許令該曹付標
정조 23년
宋銓以賑恤廳言啓曰口傳下敎內近日輪行之疾以朝官見之民間可知漢城府郞官發牌使之知委於五部其中至貧無依之類一一抄出而比常時稍優別單書入不待啓下先令賑廳題給葬埋之資部官擧行之勤慢自廟堂各別察飭事命下矣謹依下敎這這報來之意申飭漢城府矣自該府先有枚報故西部幼學李鎔錢三兩布二疋李召史李召史尹召史良人咸大得崔始興朴召史各錢二兩布一疋南部宋氏錢三兩布二疋良人金順才安召史鄭漢柱各錢二兩布一疋北部幼學李允萬金氏各錢三兩布二疋劉召史良人林大榮林大榮女金召史曺召史各錢二兩布一疋合錢四十兩布二十二疋題給之意敢啓傳曰知道
정조 23년
宋銓以賑恤廳言啓曰漢城府牒報據西部田氏錢三兩布二疋良人金福晩金快得各錢二兩布一疋合錢七兩布四疋題給之意敢啓傳曰知道
정조 23년
宋銓以賑恤廳言啓曰漢城府牒報據中部閑良宋明海金召史良人李八同崔春成金召史各錢二兩布一疋東部金氏錢三兩布二疋出身金萬宗良人金世云李貴奉鄭召史各錢二兩布一疋西部前縣監鄭雲達錢三兩布二疋良人高海景李召史各錢二兩布一疋南部良人金春成金大福安氏金氏各錢二兩布一疋合錢三十六兩布十九疋題給之意敢啓傳曰知道
정조 23년
南部良人林世輝金纖伊各錢二兩布一疋合錢四兩布二疋題給之意敢啓傳曰知道
정조 23년
宋銓以賑恤廳言啓曰漢城府牒報據中部良人安聖得尹得衡金召史梁召史各錢二兩布一疋西部幼學權中賢錢三兩布二疋金召史錢二兩布一疋南部良人李昌世陳召史各錢二兩布一疋合錢十七兩布九疋題給之意敢啓傳曰知道
정조 23년
己未正月初七日辰時上御便殿禮房承旨入侍時行都承旨徐龍輔假注書李弘謙記注官金景煥承膺祚以次進伏訖龍輔曰夜間聖體調攝若何上曰益勝矣上曰近日閭里所聞何如龍輔曰次次有乾淨之漸矣上曰提調明日不必入來此意預爲通知也龍輔曰臣向聞提調言則舟橋之役尙不始云非但船人輩多有病故外營軍制尙未釐正今姑徐徐始役似好故臣以此爲言矣上曰姑勿始役之意分付好矣仍命退承史以次退出
정조 23년
行都承旨徐龍輔坐直行左承旨李書九坐行右承旨金履翼坐左副承旨宋銓坐右副承旨李翊模坐直同副承旨沈象奎坐注書柳台佐在外一員未差假注書趙璜鎭仕直李弘謙仕事變假注書閔德基仕
정조 23년
李書九以都摠府言啓曰今日入直內三廳武兼禁軍及軍兵等中日習射請出標信傳曰知道
정조 23년
金履翼啓曰大司憲李城輔掌令洪持平鄭宗魯在外執義柳畊差祭掌令玄重祚病不進持平南惠寬未肅拜監察茶時之意敢啓傳曰知道
정조 23년
李書九啓曰御營廳將官來言今日本廳軍兵日次私習云矣敢啓傳曰知道
정조 23년
備忘記尙州營將李烷安義僉使金鳳斗下直各長弓一張長箭一部片箭一部筒兒一箇賜給
정조 23년
徐龍輔啓曰卒奉朝賀金鍾秀家遣近侍致吊事禮曹單子啓下矣何承旨進去乎敢稟傳曰時任承旨差祭外皆是坐直楊州牧使假承旨差下使之進去
정조 23년
傳于徐龍輔曰金奉朝賀又逝矣所謂伊人惻傷何及記昔三十年前宮筵一語遂契曠千之遭逢而慨然以義理自許之死靡悔仗遇巷之殊眷記當時之宿望掌二銓綰五營爰登黃閣仍歸綠墅雖中間風霜之百變夷險一節輿人爲之謳誦居家而孝處官而廉環顧廷中受知最先而今不可以復見矣致吊恤孤當自內閣按例擧行而第四日遣閣臣致祭祭文當親綴祿俸限三年輸送仍令本家卽速撰狀送之弘文館議諡事分付
정조 23년
傳于宋銓曰獻官中正卿乏人尙未改付標判尹許遞前望單子入之待下批牌招察任仍改付標使之齋宿
정조 23년
漢城判尹前望單子入之李鼎運落點
정조 23년
傳于金履翼曰保放時囚姑放
정조 23년
傳于宋銓曰政官牌招開政
정조 23년
傳于宋銓曰昨因吏曹參判辭疏旣言少間因以多日齋宿爲難强則批答只當以享官付標書下而混書救護云批答改書出政牌依例出之
정조 23년
金履翼啓曰漢城判尹李鼎運牌不進推考傳旨今方捧入而齋宿命下之後如是違牌事甚未安更卽牌招何如傳曰允
정조 23년
有政吏批判書金華鎭受由參判李益運進參議未差左副承旨宋銓進啓曰判書金華鎭受由參議未差小臣獨政未安何以爲之敢稟傳曰仍爲之以李敬參爲正言李顯默爲軍資正徐邁修爲內贍提調金華鎭爲惠民提調權爲典牲提調金憙爲內資提調南公轍爲同春秋尹命烈爲兵曹正郞朴民淳爲工曹佐郞黃瑗爲社稷令宋時淵爲濟用判官金元默爲惠陵令丁藎祖爲監察朴宗羽爲司僕主簿洪百淳爲內資主簿閔令儒爲掌樂主簿趙學春爲司饔直長尹象基爲禁府都事李南圭爲崇陵別檢尹弼秉爲江原監司李觀城爲抱川縣監許習爲召村察訪仁川府使單黃運祚仍任事承傳生員李邦壽今加通政侍從臣前持平李安默父加資事承傳顯隆園令韓弘裕社稷令李英紹相換顯隆園令趙鎭完工曹正郞尹光孚相換社稷令韓弘裕監察尹致猷相換宗廟令尹覺基司僕主簿洪樂莘相換
정조 23년
傳于宋銓曰今日政新除授監司守令當日辭朝
정조 23년
以兵批政官書啓傳于李書九曰參判參議許遞今日政差出兵批判書李時秀病參判李魯述病參議閔昌爀未肅拜參知李祉永入直進行左承旨李書九進副護軍李邦壽副司果尹行醇竝單付江原道兵馬水軍節度使單尹弼秉
정조 23년
吏批再政以申耆爲戶曹參判李魯述爲兵曹參判睦萬中爲右尹閔昌爀爲兵曹參議權裕爲同經筵閔台爀爲同春秋李翊永爲戶曹正郞柳詢爲尙衣僉正韓啓翼爲齊陵令李享保爲禁府都事承憲祖爲司宰主簿朴察遠爲典籍李永翼爲西部都事徐鐸修爲南部都事李之受李魯謙爲童蒙敎官李漢德爲康陵參奉趙觀基爲宣陵參奉成海運爲典獄參奉朴鍾淳爲高山察訪
정조 23년
兵批再政上護軍金文淳單付
정조 23년
備忘記江原監司尹弼秉下直長弓一張長箭一部賜給
정조 23년
宋銓以吏批言啓曰本曹郞官四員內正郞李弘達沈普永佐郞李東萬俱以身病猝重佐郞黃基天以抄啓文臣除本仕今日省記無以入呈竝改差其代口傳擬入之意敢啓傳曰知道
정조 23년
吏曹口傳政事以李東宇鄭彦仁爲吏曹正郞崔禧延李顯秀爲佐郞
정조 23년
徐龍輔以禮曹言啓曰五禮儀大臣之喪自上有擧哀之節而取考謄錄則或因特敎擧行矣宗廟春享大祭齋戒相値不得循例取稟之意敢啓傳曰知道
정조 23년
李書九以司僕寺一二提調意啓曰本寺兼內乘李海愚遭其母喪矣其代卽令該曹口傳差出何如傳曰允
정조 23년
兵曹口傳政事以李溏爲內乘
정조 23년
李書九以都摠府言啓曰臣等來詣中日廳方爲試射之際停朝市相値不得爲之之意敢啓傳曰知道
정조 23년
李書九以備邊司言啓曰南原幼學許耊所陳冊子有草記回啓之命矣取見其冊子則其一依皇明朝魚鱗圖改量田地卜數多寡從上中下三品以爲正式俾無濫徵事也改量之政不容少緩而中外之論每以人才之不古至今因循然古之量田亦未必盡善盡美故以今諸道各邑言之同一土品而東西之面輕重顯殊者蓋由於舊量之失實綱領旣正則些小得失不害其爲大同之仁政天下萬事亦在乎爲之而已稍待秋事之登熟無論改量與査陳作一規模斷以行之其一兵政之簽分點於遊手而使無橫侵於農民不違時而勤其農業事也遊手之禁自三代已然導之以各養其老各育其孥各衣其夫而已惟其制置之方必先於分田制産則溯源之政雖難一朝講成若其救末之道今此所陳不爲無見凡人之情未見切己之苦則自然惰肢之歸是故唐之庸調最稱近古而之南之北無所逃役各安其分不敢爲趨避之計也爲官之要在於知民數苟使守令瞭然於此知其爲遊手則雖一家多丁一倂簽額此邑如此彼邑如此農戶疊苦之弊自可漸祛而調庸之法實不外是矣此誠必可行之說而其歸則在於守令之得人考績之嚴明爲先以此分付道臣其一賤其商貴其農如漢代之宴飮坐次先農而後商事也言實有稽事關移風而遽然令下責其抑末則徒惹鬧端反有農商俱病之慮始俟大小民人洞知朝家貴農賤商之本意以爲漸磨易俗之地其一養其樹木禁其侵伐則陵谷不崩破而田地無川覆之患事也王政孰大於此而年前朝飭之後諸道所報便成文具此必自官倡之然後民自成俗不令而從有非言語科條之所可强行也令諸道道臣每年以道內守令中着意養木鬱然有效者一二人登聞于朝以爲參考他績拔例調用恐爲勸戒之一助其一禁其侈風則庶幾阜財而務農事也上行下效的然之理紋緞之申禁髢䯻之痛祛御供器皿之不用甲燔朝士衣章之抑其便巧何莫非導俗之至意而大小恬嬉尙未丕變是誠廟堂之罪何責乎民先自臣等交相戒飭其一勸農之事也當此三南設賑之時地部經用比前大縮有司之臣自當節省之不暇而所陳誠好更加申飭其一八路諸堰特命守臣預爲堤築時考勤慢事也纔已行會第觀來頭勤慢其一賑窮勸農激勵富室召募納米損有餘補不足隨便賑濟則流散之民庶幾安集服其田力其穡事也勸分之弊反歸於貧富俱困故飭禁之令蓋非獲已而若其自出義氣或濟活宗族或賙恤隣里惟在其人之如何其一糶散之際力農之民恃其族里廣取糴米禁其徵族徵里則田野日闢民無惰農事也隣族之弊專由於分糶之不精不均雖以今之糴弊之多端吏苟良矣則歉猶晏如吏或非良則豐亦騷擾向於三道請賑之啓以還政一事附陳於覆啓而行會嗣後考察自有按廉之行其一當此失稔之日少節國家之冗費特減明春田家卜稅之半則八域生靈樂趁田功事也地部今年收租不過八九萬石而諸路給災恰爲十萬結論以畓摠過於減田租之半矣少遇歉歲大率如此雖謂之比歲減租可也凡係冗費一切裁減則以今收租之數更難議到於減租此則遐鄕之人未量裏面而然也置之其一一民之身有身役結役戶役軍役又有族黨逋欠之役分其役於閑遊之人事也身役結役戶役卽是租庸調之遺意則軍役卽在其中而旣曰身役又曰軍役似由於辭未達意而至於族黨替徵之逋無論還逋與身米布之替徵俱係法外而遊手分役一事已爲論列於第二條其一南原等七邑田稅納於聖堂浦而本浦貿米之民要結監色退米執錢以其所貿米充納而米一石時直四五兩則稅米執錢必至七八兩轉成苦弊依前捧米而勿復執錢則亦一勸農之先務事也該倉執錢之弊前後申飭不啻申嚴而所陳如此道臣其可曰不知乎今年又有此弊則屬邑守令卽報巡營以爲論勘捧稅差員之地道臣匿不以聞則自廟堂論勘道臣其一內需司田地在於南原後坪而每卜稅正租七升矣近年以來導掌收稅者漸次加捧一卜稅至於一斗三升當此歉年計其一卜所納則三倍於正供以是之故作農於其坪者或棄而不耕依前捧稅則庶無濫徵惰農之弊事也導掌濫雜之弊飭禁截嚴且當災年則無論某衙門許令本道從實執稅朝家德意靡不用極而今此漸次加捧之說極爲可駭令道臣詳査果有內司應納外比前加捧之事論報本司以爲該導掌移法司嚴刑照律之地何如傳曰允此三人本道中首先應旨者須有用其言之實蹟可作諸人之興勸量田一事待稍豐決意試之自廟堂更加臨時提飭民俗之後農先商者莫非勸農不若昔所致先從南原一邑始自今東作守令躬執田畯之勞而邑中士夫擇其可合者定爲勸農之官期於竭誠考課俾有實效除却多少說話禁侈風卽要務之要務莫曰恬嬉之難改上自御用以及卿等一事二事今日明日惟以反於侈者一念慥慥隨處留意則日計月計之有餘必有歲計之所得飭諭之歸於言敎何責于人乎下民雖無知亦且至神則不卽率敎由於不見信之致在於朝家益加勉勵之如何減田租事昨年本道尤甚畿邑之停退大同欲寓停租半之意其時若有實效此儒寧或不聞而有是語乎南原等七邑聖當納爲弊一款寧有如許紀綱乎今年則發遣備郞摘奸捧稅差員隨現痛繩內司䆃掌事尤爲痛惡爲先自本司嚴査內需司草記而一邊知委該道依草記另査嚴刑照律後狀聞事分付可也